Razgovori Šarović - Ivanić u Lukavici 17/6/02 - 2002-06-17
Da li su prevazidjeni nesporazumi izmedju koalicionih partnera u vlasti Republike Srpske nastali oko afere u carinskoj službi.
Predsjednik Republike Srpske, Mirko Šarović podržao je sve aktivnosti entitetskog premijera, Mladena Ivanića u borbi protiv organizovanog kriminala i korupcije kao i eventualna, personalna pitanja u samoj Vladi. Rezultat je ovo današnjeg sastanka Mirka Šarovića i Mladena Ivanića, održanog u Lukavici, nakon nedavne ostavke ministra finasija, Milenka Vračara i smjene ministra trgovine, Željka Tadića, zbog afere u Upravi carina. Mirko Šarović je tim povodom od premijera zatražio i skori završetak istrage o takozvanoj crinskoj aferi. Sve primjedbe, rekao bih i optužbe, o ovom slučaju, treba ispitati. U tom smislu od predsjednika Vlade zatražio sam da se određene istrage obave u što skorijem vremenu i ako je moguće da se za sljedeću sjednicu Narodne Skupštine dostave potpune informacije i ukoliko je moguće da istragu vode domaće institucije. Premijer Mladen Ivanić je istakao da se mora obezbjediti funkcionisanje institucija Republike Srpske ali nije želio da saopšti da li to podrazumijeva i smjenu direktora Uprave carina, Gorana Popovića, koji je istaknuti član SDS-a. Narednih dva do tri dana moramo stvoriti uslove da institucije funkcionišu na normalan način, a da naši, vlastiti,organi Republike Srpske, dovrše istragu u mjeri u kojoj mogu i da jednostavno, izađu i obavijeste javnost, Narodnu Skupštinu i druge institucije o tome dokle se stiglo i šta ta istraga pokazuje. Dodajmo da je uoči ovog sastanka predsjednik SDS-a i Narodne Skupštine Dragan Kalinić, izjavio da ukoliko ne bude postignut dogovor između Šarovića i Ivanića može doći u pitanje i odnos koalicionih partnera u vlasti, pošto je, kako je rekao, pređen prag tolerancije u odnosima vladajućih stranaka, PDP-a i SDS-a. Međutim, da li su međusobne nesuglasice, nakon današnjeg sastanka ublažene, ostalo je nejasno. Za Glas Amerike iz Banjaluke, Dragan Stegić.